《摘红英 春雨惜花》
清代·李符

鸳衾冷。春眠醒。温黁炉火销金饼。檐声细。添愁思。

料得烟梢，都无香气。

妆楼凭。钩帘听。暗倾一地胭脂凝。回心髻。簪花未。

怪他紫燕，衔来红碎。

作者简介：（1639—1689）清浙江秀水人，原名符远，字分虎，号耕客，又号桃乡。善诗词，工骈体。与兄李绳远、李良年号浙西三李。与朱彝尊等结诗社。后客居福建茶官署，暴卒。有《香草居集》。